《观秦丞相李斯邹峄山碑》
清代·徐夔

鱼膏灯灭银雁飞，荒陵火入化宝衣。辒辌骨臭已千载，何况金石埋烟霏。

峄山之碑野火燎，枣木传刻形摹肥。谁为伐石矗立此，大书深刻高巍巍。

细观似同骑省本，相斯刀笔存依稀。我来下马坐其侧，以指画肚穷是非。

蛟鼍斫断口难读，无异石鼓驱騑騑。论庭清寂了无事，二三老吏闲倚扉。

见我口诵窃相语，授以纸笔立周围。为书一通导之读，得所未见惊且欷。

当年祖龙踞周鼎，剪除六国如驱豨。井田封建荡灭尽，铲削仁义为不禨。

相斯佐之更新法，盭深督责唯刑威。东行郡县上邹峄，镌劖崖石昭日晖。

丞相臣斯臣去疾，咸昧死请无从违。其辞直欲迈三五，谗谄面谀紫乱绯。

呜呼！夏殷周礼至此极，千古覆辙堪悲譩。方今庙堂慎旌别，登崇俊良绝脂韦。

淫朋比德岂宜有，盍不去此玷翠微。请刻《豳风》之《七月》，使彼长吏朝夕知民依。

作者简介：江苏长洲人，字龙友。康熙间廪生。曾与沈德潜结诗社。诗初学韩愈，后嗜李商隐并注其诗。有《西堂集》。